服椒法歌
作者：陳曄
朝代：宋

paragraphs: 青城山老人，服椒得妙訣。
年過九十餘，貌不類期耋。
再拜而請之，忻然爲我說。
蜀椒貳斤凈，解鹽六兩潔。
糝鹽慢火煮，煮透滾菊末。
初服十五圓，早晚不可輟。
每月漸漸增，累之至二百。
鹽酒或鹽湯，任君意所歠。
服及半年間，胸膈微覺塞。
每日退十圓，還至十五粒。
俟其無礙時，數復如前日。
常令氣熏蒸，否則前功失。
飲食蔬果等，並無所忌節。
一年效即見，容顔頓悅澤。
目明而耳聰，鬚烏而髮黑。
補腎輕腰身，固氣益精血。
椒溫鹽亦溫，菊性去煩熱。
四旬方可服，服之幸毋忽。
逮至數十年，功與造化埒。
耐老更延年，不知幾歲月。
嗜慾若能忘，其效尤卓絕。
我欲世人安，作歌故怛切。